CDLXXIII.  Ad Henricum ducem Saxonum.--Commendat ipsi Wibaldum Corbeiensem abbatem.   (Anno 1152, Jan. 9.) [  Ibid.,  508.]
Papa EUGENIUS, HENRICO illustri duci Saxonum.
Inter praecipua facta virorum potentium, nihil est quod Deo nostro eos ita reddat acceptos, quam si Ecclesiis et earum praelatis honorem debitum et reverentiam curaverint exhibere. Unde quia paterna te charitate diligimus, et de tuae probitatis industria meliora speramus, dilectum filium nostrum Wibaldum Corbeiensem abbatem, qui pro suae honestatis prudentia honorandus dignoscitur, strenuitati tuae attentius commendamus, per praesentia scripta nobilitatem tuam rogantes et exhortantes in Domino, quatenus ad recuperanda et conservanda Ecclesiae ipsius bona pro nostris precibus fidelis et devotus coadjutor existas. Datum Signiae, V Idus Januarii.